रमेश कुमार भारती (रमेश कुमार भारतीकेँ विदेह चित्रकला सम्मान- २०१२ देल गेल। बेचन ठाकुर हुनकासँ साक्षात्कार लेलनि। )
बे. ठाकुर- अहाँकेँ ऐ कार्यक प्रति रुचि केना आ कहियासँ जगल?
 रमेश- बच्चेसँ ऐ काजक प्रति रूचि अछि। खेत-खरिहान अादिक दृश्य देखि कागजक पन्नापर बनबैत फोटोकेँ देखि कएक गोटे धन्यवाद दैत छलाह। हमर रूचि बढ़ैत गेल।
 बे. ठाकुर- ऐ कार्य करबामे अहाँकेँ के प्रोत्साहित करैत अछि?
 रमेश- ओना तँ समाजोक लोक मुदा मुख्य रूपसँ हमर गुरु श्री सुमन ठाकुर जिनक घर रैयाम छियनि। हमरापर ओ बहुत धियान रखैत छथि। जखन-कखनो हुनका लग जाइ छी तँ प्रोत्साहित करैत रहै छथि।
 बे. ठाकुर- अहाँकेँ कार्य करबामे की प्रोत्साहित करैत अछि?
 रमेश- नीक करबाक भावनासँ उपजल एकाग्रता।
 बे. ठाकुर- पहिल बेर कोन कृति/ काजसँ अहाँ आरम्भ केलौं आ कहियासँ?
 रमेश- पहिल बेर हम पेन्सिल आ सादा कागजपर स्क्रेचिंग केलौं जखन हम छठा वर्गमे पढ़ैत रही।
 बे. ठाकुर- अहाँ अपन काजमे १. "सोच", २. "कोनो पुरान वा नव लीख" वा ३ "शिल्प" ऐ तीनूमे सँ केकरा प्रधानता दै छी?
 रमेश- हम अपन पेंटिंग कार्यमे सभसँ पहिल सोचकेँ प्रधानता दइ छी।
 बे. ठाकुर- अहाँक काजक समाजमे कोन स्थान छै? की ऐसँ समाजमे परिवर्तन एतै?
 रमेश- कलाक अर्थ अछि सुन्दरता जे कोनो चीज देखबामे नीक लगै वा सुन्दर लगै ओ कला छी। व्यवसायक क्षेत्रमे बहुत मायने रखैत अछि, एक-दोसरकेँ दिसा बतबैत अछि, देशक कोन-कोनमे एक दोसराकेँ सही समानक पहिचान कराबैत अछि जइसँ समाजमे परिवर्तन होइत अछि।
 बे. ठाकुर- की अहाँक काज अहाँक जीवन-यापनक काजमे, घरेलू काजमे बाधा होइए वा सहायता पहुँचाबैए?
 रमेश- कोना बाधा नै, सहायता पहुँचबैए।
 बे. ठाकुर- अहाँ अपन आन रुचिक विषयमे बताउ।
 रमेश- हमर दोसर रूचि अमानत कार्य आ कम्प्यूटर अछि।
 बे. ठाकुर- कोनो संदेश जे अहाँ देबए चाही।
 रमेश- सम्बन्धित क्षेत्रक कलाकारसँ आग्रह अछि जे ओ अपना क्षेत्रमे रोजगार लेल मांग करथि, तत्पर होथि। जाधरि रोजगारक अवसर नै औत, मिथिलोक स्कूल-काॅलेजमे पेंटिंग-पढ़ाइक बेवस्था नै हेतै, ताधरि समुचित विकास केना हेतै। मुदा तइले संघर्षक जरूरत अछि। 